Statsråd, danseløve – og taxi-sjåfør?

Ifølge Per Sandberg er det nettopp persontransport som er hans neste karrièresteg i sin nye hjemkommune Halden.

– Det er jo den beste måten å bli kjent på, sier Per Sandberg.

Sammen med kjæresten Bahareh Letnes har tidligere statsråd og Frp-nestleder Per Sandberg vært å se på mange TV-skjermer denne høsten.

Først var de to sammen på TV3s «Charterfeber», før de deltok hver for seg i «Skal vi danse» på TV2. I årets «Skal vi danse» var Sandberg var den første som ble stemt ut, før Letnes fulgte etter en uke senere.

Les også: Per Sandberg og dansepartner Ewa Trela røk først ut av «Skal vi danse»

Er som en potet

Siden da har Sandberg og Letnes flyttet til Halden sammen og har hintet til at de tenker på å stifte familie.

Da Sandberg var overraskelsegjest i siste episode av Wiels plass, en podcast om politikk i Halden, kunne han avsløre at han også har planlagt sitt neste karrièresteg i kommunen.

– Jeg har søkt på jobb på taxi-sjåfør i Halden. Det er den beste måten å bli kjent på, sier Sandberg i episoden.

Les også Per Sandberg og kjæresten har flyttet til Halden

Han tror ikke overgangen fra politikk til persontransport vil bli for stor.

– Jeg er som en potet, jeg. Ikke har jeg abstinenser fra politikken heller, selv om jeg skriver mye for tiden, sier Sandberg.

Vil ikke sitte «på rævva»



Sandberg er heller ikke særlig bekymret for at kjæresten skal bli gående arbeidsledig i sin nye hjemkommune.

– Det varer ikke lenge. Bahareh snakker fem språk, og er utdannet innenfor helse, så det skal gå veldig greit, sier han.

Skal vi tro Sandberg vil det ikke stå på viljen i hvert fall.

– Vi er noen arbeidsjern begge to, vi vil ikke sitte «på rævva», så vi skal alltid finne på noe å gjøre, det er jeg rimelig sikker på, humrer han.

Folk ser igjennom deg

Som politiker har Sandberg lenge vært kjent for å være frittalende og å ikke bry seg for mye om hva andre tenker.

– Jeg kan ikke være noen andre enn meg selv. Det er mange politikere som prøver å være noen andre, sier Sandberg.

– Men jeg pleier å si at jeg må være meg selv, for alle andre er opptatt.

Les også Per Sandberg hinter om overgang til et nytt parti

Til slutt har han et klart råd til dem som prøver for hardt å passe inn.

– Om det er haldensere eller hvem det måtte være, folk ser igjennom deg om du prøver å være noe annet enn det du faktisk er. På godt og vondt. I hvert fall når du ikke har brukt manus siden 2001, ler Sandberg.